आहर-पाइन
आहार-पाइन भारत के बिहार राज्य के दक्षिणी भागों की एक पारंपरिक कृषि प्रणाली का नाम है जिसमें जल संसाधनों के प्रबंधन के लिए नहरों और प्रतिधारण (retention) तालाबों का उपयोग किया जाता है। यह व्यवस्था मगध साम्राज्य के शासनकाल से ही प्रचलित है। दक्षिण बिहार में इस प्रणाली का व्यापक रूप से उपयोग किया जाता था, लेकिन 20वीं शताब्दी में इस प्रणाली का पतन हो गया। 21वीं शताब्दी में नए सिरे से इसमें रुचि देखी जा रही है। गंगा के मैदानी इलाके के दक्षिणी भाग पुराने पटना, गया और शाहाबाद जिलों तथा दक्षिणी मुंगेर और दक्षिणी भागलपुर की भूमि में आर्द्रता संभालने की क्षमता कम है। यहाँ भूजल का स्तर बहुत नीचा है और गंगा के किनारे के क्षेत्रों को छोड़ दें तो कुआं खोद पाना बहुत कठिन है। यह क्षेत्र दक्षिण से उत्तर की तरफ तेज ढलान वाला भी है, जिससे यहां पानी टिक नहीं पाता। इस प्रकार इस इलाके की जलवायु खेती के बहुत अनुकूल नहीं है। इस क्षेत्र में सिंचाई की मुख्य व्यवस्था आहर और पाइन की है। आहर-पाइन प्रणाली के 2 घटक होते हैं : पाइन (चैनेल) तथा आहर (प्रतिधारण तालाब)। इन पइनों के किनारों पर तटबंध उभरे हुए तथा आहर से जुड़े हुए होते हैं। बाढ़ के दौरान इन पइनों से पानी बहता है और अतिरिक्त पानी सूखे के दौरान उपयोग के लिए आहर में जमा हो जाता है। 20वीं सदी में ट्यूबवेलों के आगमन के साथ ही यह व्यवस्था ख़राब हो गई।